ddrg/super_eurlex huggingface dataset:
KIRJALLINEN KYSYMYS E-0867/01 esittäjä(t): John McCartin (PPE-DE) komissiolle. Radonpitoisuudet kouluissa ja kodeissa Irlannissa.



Virallinen lehti nro 318 E , 13/11/2001 s. 0138 - 0138



KIRJALLINEN KYSYMYS E-0867/01 esittäjä(t): John McCartin (PPE-DE) komissiolle (22. maaliskuuta 2001) Aihe: Radonpitoisuudet kouluissa ja kodeissa Irlannissa Onko komissio tietoinen Irlannin säteilyturvakeskuksen (Radiological Protection Institute of Ireland) äskettäin tekemästä tutkimuksesta, jonka mukaan 25 prosentissa Irlannin kouluista ja 91 000 kodissa ympäri Irlantia radonpitoisuudet ovat korkeita? Nämä korkeat pitoisuudet vaarantavat yleisön turvallisuuden. Voiko komissio ilmoittaa, rikkooko Irlannin hallitus Euroopan ympäristöasioita koskevaa lainsäädäntöä, kun se ei ryhdy tehokkaisiin toimenpiteisiin, jotka johtaisivat tämän riskin poistamiseen? Margot Wallströmin komission puolesta antama vastaus (15. toukokuuta 2001) Irlannin säteilyturvakeskus (Radiological Protection Institute of Ireland) on tehnyt laajan tutkimuksen kodeissa ja kouluissa esiintyvistä radonpitoisuuksista. Tutkimuksen ensimmäinen, kodeissa esiintyviä pitoisuuksia koskeva osa saatiin päätökseen vuonna 1999 ja toinen, kouluissa esiintyviä pitoisuuksia koskeva osa valmistuu vuonna 2001. Tutkimus osoittaa, että radonpitoisuuden viitearvo 200 becquerelia kuutiometriä kohti (Bqm-3) ylittyy 8,8 prosentissa irlantilaisista kodeista, ja vaikuttaa siltä, että tämä arvo ylittyy yhdessä tai useammassa luokkahuoneessa 23 prosentissa irlantilaisista kouluista. Irlannin hallituksen toimepiteet ovat väestön suojelemisesta radonille altistumiselta sisätiloissa 21. helmikuuta 1990 annetun komission suosituksen 90/143/Euratom(1) mukaisia. Suosituksessa ehdotetaan, että jos viitearvo 400 Bqm-3 ylittyy, olisi harkittava yksinkertaisia mutta tehokkaita toimenpiteitä radonpitoisuuden vähentämiseksi, ja että uusissa rakennuksissa ei ylitettäisi suunnitteluarvoa 200 Bqm-3. Jäsenvaltiot eivät ole velvollisia toteuttamaan korjaavia toimia, vaan niiden toteuttaminen on yksittäisten talonomistajien vastuulla. Irlanti on kuitenkin käynnistänyt tukijärjestelmän sellaisten talonomistajien hyväksi, joille koituu kustannuksia asuntojen radonongelman korjaamisesta. Toiveena on, että tämä tukijärjestelmä, joka kannustaa talonomistajia ryhtymään korjaaviin toimiin, parantaisi tilannetta huomattavasti. (1) EYVL L 80, 27.3.1990.
KIRJALLINEN KYSYMYS E-1748/01 esittäjä(t): José García-Margallo y Marfil (PPE-DE) komissiolle. Grupo Villar Mir ja EnBW ja Hidrocantábricon haltuunotto.



Virallinen lehti nro 364 E , 20/12/2001 s. 0194 - 0195



KIRJALLINEN KYSYMYS E-1748/01 esittäjä(t): José García-Margallo y Marfil (PPE-DE) komissiolle (15. kesäkuuta 2001) Aihe: Grupo Villar Mir ja EnBW ja Hidrocantábricon haltuunotto On vaara, että yrityskauppa, jossa Grupo Villar Mir ja EnBW ottivat haltuunsa Hidrocantábrico-yhtiön, vahvistaa nykyistä yhteistä hallitsevaa markkina-asemaa Espanjan sähköntuotantomarkkinoilla. Tämän vahvistuneen yhteisen hallitsevan aseman seurauksena kilpailu saattaa huomattavasti vaikeutua. Ilmoitettu yrityskauppa vaikuttaa alueellisiin ja paikallisiin sähköenergian jakelu- ja myyntimarkkinoihin siellä, missä Hidrocantábrico on läsnä. Nämä markkinat ovat luonteeltaan määriteltyjä eivätkä ole osa yhteisiä markkinoita. Katsooko komissio, että asetuksen 4064/89(1) 9 artiklan 3 kohdan b alakohdan mukaisesti Espanjan toimivaltaisten viranomaisten olisi päätettävä tässä asiassa, että sovelletaan kansallista kilpailulainsäädäntöä ja varsinkin kilpailun suojelusta 17. heinäkuuta 1989 annetun lain 16/1989 14 artiklaa ja sitä seuraavia artikloita sekä tätä lakia täydentävää asetusta (Real Decreto) 1080/1992? (1) EYVL L 395, 30.12.1989, s. 1. Mario Montin komission puolesta antama vastaus (31. heinäkuuta 2001) Komissio päätti 1. kesäkuuta 2001 toteuttaa kattavan toisen vaiheen tutkimuksen ehdotetusta yrityskaupasta, jossa espanjalainen sähköntuotantoyhtiö Hidroeléctrica del Cantábrico S.A. (Hidrocantábrico) siirtyisi espanjalaisen Grupo Villar Mir -yhtiön ja Energie Baden-Württemberg (EnBW) -yhtiön yhteiseen määräysvaltaan. Komissio pitää ehdotettua toimenpidettä hyvin epäilyttävänä siinä mielessä, että se saattaa vahvistaa nykyistä yhteistä määräävää markkina-asemaa Espanjan sähköntuotantomarkkinoilla. Komissio selvittää myös, missä määrin Electricité de Francen (EdF) määräävä asema vahvistuu, sillä yhtiöllä on jaettu määräysvalta EnBW:ssä. Espanjan viranomaiset ovat pyytäneet päätöstä asian käsittelyn siirtämisestä Espanjan viranomaisille. Koska komissio kuitenkin on aloittamassa sulautuma-asetuksen(1) 9 artiklan mukaista perusteellista selvitystä, sen ei tarvitse tehdä kansallisten viranomaisten pyyntöä koskevaa päätöstä menettelyn tässä vaiheessa. Komission on tehtävä lopullinen päätös viimeistään neljän kuukauden kuluessa siitä ajankohdasta, jolloin se päättää aloittaa toisen vaiheen tutkimuksen. (1) Neuvoston asetus (ETY) N:o 4064/89, annettu 21 päivänä joulukuuta 1989, yrityskeskittymien valvonnasta, EYVL L 395, 30.12.1989, sellaisena kuin se on viimeksi muutettuna neuvoston asetuksella (EY) N:o 1310/97, annettu 30 päivänä kesäkuuta 1997, EYVL L 180, 9.7.1997.
KIRJALLINEN KYSYMYS E-0915/01 esittäjä(t): Ilda Figueiredo (GUE/NGL) komissiolle. Bragan kaupunkialueen arviointi.



Virallinen lehti nro 318 E , 13/11/2001 s. 0153 - 0153



KIRJALLINEN KYSYMYS E-0915/01 esittäjä(t): Ilda Figueiredo (GUE/NGL) komissiolle (28. maaliskuuta 2001) Aihe: Bragan kaupunkialueen arviointi Portugalilaisessa Diário do Minho -sanomalehdessä kerrottiin 17. kesäkuuta 1998, että Euroopan unionin komissio aikoo teettää Bragan kaupunkialueen arvioinnin osana ohjelmaa, jolla pyritään lisäämään tietämystä elämänlaadusta kaupungeissa. Aloite koskee 58:aa Euroopan kaupunkia, ja sen tavoitteena on sekä lisätä tietämystä kaupungeista että koota tietoa kaupunkipolitiikan määrittämiseksi. Lehdessä korostettiin lisäksi, että noin vuoden kestävästä arviointityöstä vastaa European Economic Research and Advisory Consortion. Voiko komissio toimittaa minulle tämän arvion ohjelmaan kuuluvista Portugalin kaupungeista, jotka edellä mainitun lehden mukaan ovat Braga, Lissabon ja Porto? Michel Barnier'n komission puolesta antama vastaus (21. toukokuuta 2001) Urban Audit -tutkimus on komission 58:ssa Euroopan suurimmassa kaupungissa toteuttama arviointiohjelma, jolla kerätään elämänlaatua ilmaisevia indikaattoreita. Sen tulokset, joihin sisältyy myös arvioitujen kaupunkien keskinäinen vertailu, julkaistiin huhtikuussa 2000, ja ne löytyvät vastaavalta www-sivustolta Internet-osoitteesta: http://www.inforegio.cec.eu.int/urban/audit. Portugalissa ohjelmaan kuuluvat Lissabon, Porto ja Braga. Näitä kaupunkeja koskevat tiedot löytyvät edellä mainitun sivuston otsikosta Search by city. Muiden kaupunkien vertailutiedot löytyvät otsikosta Search by domain. Molemmat otsikot ovat saatavissa ainoastaan englanninkielisinä.
KIRJALLINEN KYSYMYS E-1623/01 esittäjä(t): Michl Ebner (PPE-DE) komissiolle. Kaivostunneliterapian tunnustaminen viralliseksi hoitomuodoksi.



Virallinen lehti nro 364 E , 20/12/2001 s. 0161 - 0162



KIRJALLINEN KYSYMYS E-1623/01 esittäjä(t): Michl Ebner (PPE-DE) komissiolle (12. kesäkuuta 2001) Aihe: Kaivostunneliterapian tunnustaminen viralliseksi hoitomuodoksi Kaivostunneleissa tapahtuva hoito on tunnustettu viralliseksi hoitomuodoksi Saksassa, Itävallassa ja jo useissa ehdokasvaltioissa (esim. Slovenia, Tekki, Slovakia ja Unkari), ja sairaskassat korvaavat hoitokustannukset. Voiko komissio kertoa, - mitä mieltä se on tällaisista hoidoista, - ja aikooko unioni antaa tällaisille terapiakeskuksille jatkossa enemmän rahallista tukea ja edistää niiden toimintaa? David Byrnen komission puolesta antama vastaus (23. heinäkuuta 2001) Yhteisön toimivalta terveysalalla on rajallista. Kaivostunneleiden käytön tunnustaminen lääketieteelliseksi hoitomuodoksi ja sairausvakuutusta koskevat päätökset tämän alan hoidon kustannusten korvaamisesta kuuluvat jäsenvaltioiden velvollisuuteen järjestää ja rahoittaa terveyspalvelut (EY:n perustamissopimuksen 152 artikla (entinen 129 artikla)). Uuteen kansanterveysohjelmaan, josta Euroopan parlamentti ja neuvosto keskustelevat parhaillaan, sisältyy parhaiden toimintatapojen vaihtoon sekä tiettyjen terveysalan toimien kannattavuuteen liittyviä toimia. Ohjelma saattaa näin ollen tarjota puitteet hoitojen ja menettelyiden kustannuksista ja hyödyistä käytävälle keskustelulle. Lopullinen päätös niiden käytöstä ja soveltamisesta kuuluu edelleen jäsenvaltioille. Näiden hoitojen tehokkuutta voitaisiin lisäksi tutkia tutkimuksen ja teknologisen kehittämisen viidenteen puiteohjelmaan kuuluvassa Elämänlaatu ja luonnonvarojen hoitaminen -ohjelmassa.
KIRJALLINEN KYSYMYS E-1244/01 esittäjä(t): Francesco Fiori (PPE-DE), Generoso Andria (PPE-DE), Renato Brunetta (PPE-DE), Raffaele Costa (PPE-DE), Marcello Dell'Utri (PPE-DE), Giuseppe Gargani (PPE-DE), Giorgio Lisi (PPE-DE), Francesco Musotto (PPE-DE), Giuseppe Nisticò (PPE-DE), Guido Podestà (PPE-DE), Amalia Sartori (PPE-DE) ja Stefano Zappalà (PPE-DE) komissiolle. RAI, Radio Televisione Italiana.



Virallinen lehti nro 340 E , 04/12/2001 s. 0176 - 0176



KIRJALLINEN KYSYMYS E-1244/01 esittäjä(t): Francesco Fiori (PPE-DE), Generoso Andria (PPE-DE), Renato Brunetta (PPE-DE), Raffaele Costa (PPE-DE), Marcello Dell'Utri (PPE-DE), Giuseppe Gargani (PPE-DE), Giorgio Lisi (PPE-DE), Francesco Musotto (PPE-DE), Giuseppe Nisticò (PPE-DE), Guido Podestà (PPE-DE), Amalia Sartori (PPE-DE) ja Stefano Zappalà (PPE-DE) komissiolle (26. huhtikuuta 2001) Aihe: RAI, Radio Televisione Italiana Tiedustelisimme komission puheenjohtajalta ja komissiolta seuraavaa: - Onko Radio Televisione Italiana -yhtiö saanut toimintansa aikana rahoitusta yhteisön varoista? - Onko näitä varoja käytetty tiedottamiseen ja ohjelmalähetyksiin? - Onko tällaisia lähetyksiä lähetetty ja milloin? - Noudatetaanko tässä Radio Televisione Italia -yhtiötä koskevia periaatteita, jolla on julkisia palveluja tarjoavana yhtiönä huomattava kansallinen merkitys? - Jos yhdenmukaista kohtelua koskevia periaatteita on rikottu, josta RAI:n kohdalla on kysymys, katsooko komissio tarpeelliseksi lopettaa kaiken mahdollisen rahoituksen varojen maksamisen? Viviane Redingin komission puolesta antama yhteinen vastaus kirjallisiin kysymyksiin E-1123/01 ja E-1244/01 (5. kesäkuuta 2001) Audiovisuaalialalla yhteisön pääasiallisin ohjelma on Media Plus, joka käynnistyi 1. tammikuuta 2001. Ohjelma on jatkoa Media- ja Media II -ohjelmille, jotka toteutettiin vuosina 1999 ja 2000. Näissä ohjelmissa yhteisön tukea annetaan vain riippumattomille tuottajille ja jakelijoille. Riippumattomuus arvioidaan sen mukaan, onko tarjouksen tehneellä/ tukea saavalla yhtiöllä yhteyksiä julkiseen tai yksityiseen yleisradiotoimintaa harjoittavaan yhtiöön. Julkiset ja yksityiset yleisradioyhtiöt eivät ole valintakelpoisia Median yhteydessä myönnettävän yhteisön tukeen. RAI ei siis ole saanut mitään tällaista yhteisön rahoitusosuutta.
KIRJALLINEN KYSYMYS E-1566/01 esittäjä(t): Pervenche Berès (PSE) komissiolle. Toimipaikasta johtuva verotuksellinen syrjintä.



Virallinen lehti nro 350 E , 11/12/2001 s. 0193 - 0193



KIRJALLINEN KYSYMYS E-1566/01 esittäjä(t): Pervenche Berès (PSE) komissiolle (29. toukokuuta 2001) Aihe: Toimipaikasta johtuva verotuksellinen syrjintä Jos tieteelliset, humanitääriset tai teknisen alan järjestöt on jonkin Euroopan unionin jäsenvaltion lainsäädännön mukaan vapautettava perintöverosta, ja kyseisen maan viranomainen kieltäytyy myöntämästä tätä vapautta jollekin sen alueella toimivalle järjestölle sen vuoksi, että järjestön toimipaikka on jossakin toisessa unionin jäsenvaltiossa, niin onko tällainen käytäntö yhteensopiva Euroopan yhteisön perustamissopimuksen kanssa? Frederik Bolkesteinin komission puolesta antama vastaus (5. heinäkuuta 2001) Arvoisan parlamentin jäsenen kuvaama tilanne saattaa olla Euroopan yhteisön perustamissopimuksen vastainen, jos kieltäytyminen johtaa vahingolliseen tilanteeseen joillekin vastaavaa toimintaa harjoittaville järjestöille niiden toimipaikan mukaan. Arvoisan parlamentin jäsenen tarkoittamaa tilannetta olisi tarkasteltava kattavampien tietojen perusteella, jotta komissio voisi arvioida, rikotaanko siinä Euroopan yhteisön perustamissopimusta.
KIRJALLINEN KYSYMYS E-0748/01 esittäjä(t): Nicholas Clegg (ELDR) neuvostolle. Asian vieminen Maailman kauppajärjestön riitojenratkaisumenettelyyn (133 artiklassa tarkoitetun komitean päätös).



Virallinen lehti nro 340 E , 04/12/2001 s. 0085 - 0085



KIRJALLINEN KYSYMYS E-0748/01 esittäjä(t): Nicholas Clegg (ELDR) neuvostolle (15. maaliskuuta 2001) Aihe: Asian vieminen Maailman kauppajärjestön riitojenratkaisumenettelyyn (133 artiklassa tarkoitetun komitean päätös) Kun 133 artiklassa tarkoitettu komitea päättää viedä asian Maailman kauppajärjestön riitojenratkaisumenettelyyn, jääkö päätöksen yksityiskohdista kirjallisia todisteita? Jos ei, miksi ei? Jos kyseiset asiakirjat ovat olemassa, ovatko ne yleisön saatavilla? Jos eivät, miksi eivät? Vastaus (13. heinäkuuta 2001) 1. Neuvosto palauttaa mieliin, että perustamissopimuksen 133 artiklan mukaisesti neuvosto tekee yhteistä kauppapolitiikkaa koskevat päätökset komission ehdotusten tai suositusten pohjalta. 2. Lisäksi neuvosto kiinnittää arvoisan parlamentin jäsenen huomiota siihen, että 133 artiklan komitean keskustelujen tulokset esitetään kirjallisina neuvoston pääsihteeristön asiakirjoissa ja että yleisön oikeudesta tutustua neuvoston asiakirjoihin on säädetty 20. joulukuuta 1993 tehdyssä neuvoston päätöksessä 93/731/EY, jota on muutettu 6. joulukuuta 1996 tehdyllä neuvoston päätöksellä 96/705/EY ja 14. elokuuta 2000 tehdyllä neuvoston päätöksellä 2000/527/EY. Päätöksissä säädetään tapauksista, joissa on noudatettava luottamuksellisuutta, erityisesti kauppa- ja teollisuusasioissa.
KIRJALLINEN KYSYMYS E-0365/01 esittäjä(t): Glyn Ford (PSE) komissiolle. Xerox-yhtiön toimintojen uudelleenjärjestelyt ‐ Irlannin hallituksen tuki.



Virallinen lehti nro 261 E , 18/09/2001 s. 0095 - 0096



KIRJALLINEN KYSYMYS E-0365/01 esittäjä(t): Glyn Ford (PSE) komissiolle (14. helmikuuta 2001) Aihe: Xerox-yhtiön toimintojen uudelleenjärjestelyt Irlannin hallituksen tuki Xerox-yhtiö järjestelee uudelleen toimintojaan Euroopan tuotantoyksiköissään Venrayssa Alankomaissa, Mitcheldeanissa Yhdistyneessä kuningaskunnassa ja Dundalkissa Irlannissa. Nämä uudelleenjärjestelyt ovat kuitenkin vaarassa vinoutua, koska Xeroxin on maksettava takaisin tuhansien eurojen suuruinen tuki, jonka Irlannin hallitus myönsi houkutellakseen yhtiön tuotantoyksikön Irlantiin, jokaisen menetetyn työpaikan korvaamiseksi Irlannissa. Eikö komissio katso, että nämä esteet ovat vastoin sisämarkkinoiden luomista koskevaa yhteisön lainsäädännön henkeä ja ehkä myös kirjainta? Mario Montin komission puolesta antama vastaus (5. huhtikuuta 2001) Dundalkissa olevalle Xeroxin tehtaalle, joka valmistaa tietokoneita ja muita tietojenkäsittelylaitteita, myönnettiin alkuinvestointitukea pääoma- ja työllisyysavustuksina. Tehtaan toiminta on nyt käynnistynyt ja osa kannustimista on maksettu. Komissio on hyväksynyt nämä aluetukiohjelmat EY:n perustamissopimuksen 87 artiklan 3 kohdan (ent. 92 artiklan) mukaisina poikkeuksina. Komission alueellisista valtiontuista antamien suuntaviivojen 4.10 ja 4.14 kohdassa määrätään nimenomaan, että avustussopimuksissa on edellytettävä, että erityisinvestointeihin myönnetyt avustukset on maksettava takaisin, jos niitä ei säilytetä useita vuosia.(1) Tämän määräyksen tarkoituksena on estää julkisten varojen väärinkäyttö siirtämällä valtiontukien avulla ostetut laitteet toiselle alueelle, joka ei ole tukikelpoinen. Viiden vuoden lauseke on on sisällytetty suuntaviivoihin sen varmistamiseksi, että tuettu investointi edistää aluekehitystä kyseisellä alueella, ja tämän tavoitteen saavuttaminen vaarantuisi, jos yritys saisi siirtyä lyhyen ajan kuluttua muualle. (1) EYVL C 74, 10.3.1998.
KIRJALLINEN KYSYMYS E-1776/01 esittäjä(t): Paul Rübig (PPE-DE) komissiolle. Saksan pakkauksia ja pakkausjätettä koskeva asetus - juomien maahantuojia koskeva kaupan este.



Virallinen lehti nro 364 E , 20/12/2001 s. 0203 - 0204



KIRJALLINEN KYSYMYS E-1776/01 esittäjä(t): Paul Rübig (PPE-DE) komissiolle (15. kesäkuuta 2001) Aihe: Saksan pakkauksia ja pakkausjätettä koskeva asetus - juomien maahantuojia koskeva kaupan este Saksan voimassa olevassa pakkauksia ja pakkausjätettä koskevassa asetuksessa säädetään tiettyjen juomien (olut, virvoitusjuomat, mineraalivesi, hedelmä- ja vihannesmehut sekä viini) pakkausten kierrätyspakosta. Säännös on voimassa silloin, kun jonkin juoman pakkauksista alle 72 prosenttia on kierrätettäviä. Komissio päätti vasta tammikuussa 2001 - vuosien harkinnan ja valmistelun jälkeen - nostaa tämän kierrätettävien pakkausten määrän ja uhatun kierrätyspakon takia syytteen Saksaa vastaan Euroopan yhteisöjen tuomioistuimessa. Säädös aiheuttaa kaupan esteen etenkin ulkomaiselle mineraalivedelle. Kierrätyspakko ei ole myöskään kohtuullinen ympäristönsuojelua koskevan tavoitteen kannalta. Tavoitteena väitetään olevan kierrätettävien pakkausten lisääminen. Tämä merkitsee kuitenkin valtavia, kohtuuttomia kustannuksia, jotka loppujen lopuksi kuluttajien on maksettava. Monet tutkimukset osoittavat, että tämä tavoite pikemminkin vaarannetaan sen edistämisen sijaan. Jo vuodesta 1991 lähtien Saksan asetukseen on suhtauduttu epäluuloisesti; tästä huolimatta Saksassa ilmoitettiin maaliskuussa 2001 pakkauksia ja pakkausjätettä koskevan asetuksen muuttamisesta. Sen nojalla tähän mennessä uhattu kierrätyspakko otetaan käyttöön. Mitä toimia komissio suunnittelee, jos kierrätyspakkoa koskevasta asetuksesta päätetään? Miten komissio aikoo varmistaa pikaisesti, tehokkaasti ja tuloksellisesti tavaroiden vapaan liikkuvuuden, kun otetaan huomioon kyseisen säädöksen mahdollinen hyväksyminen? Mitä mahdollisuuksia komissiolla on toimia asian suhteen? Frederik Bolkesteinin komission puolesta antama yhteinen vastaus kirjallisiin kysymyksiin E-1774/01, E-1775/01, E-1776/01, E-1777/01 ja P-1823/01 (26. heinäkuuta 2001) Komissio on tutkinut yhteisön oikeuden asiaa koskevien säännösten valossa Saksan pakkauksia koskevan asetuksen toisen muutosluonnoksen, josta on ilmoitettu pakkauksista ja pakkausjätteistä annetun direktiivin 94/62/EY(1) ja teknisiä standardeja ja määräyksiä koskevien tietojen toimittamisessa noudatettavasta menettelystä annetun direktiivin 98/34/EY(2) mukaisesti. Komission toimivaltaiset yksiköt ovat tutkineet mm. arvoisten parlamentin jäsenten esille tuomia seikkoja. Koska Bundesrat noudatti 13. heinäkuuta 2001 pidetyssä istunnossaan useiden osavaltioiden ehdotusta yhteiseksi päätöslauselmaksi eikä äänestänyt luonnoksen puolesta sellaisena, kuin siitä oli ilmoitettu komissiolle, mainitun luonnoksen yhdenmukaisuutta yhteisön oikeuden kanssa koskeva kysymys ei ole enää ajankohtainen. (1) EYVL L 365, 31.12.1994. (2) EYVL L 204, 21.7.1998.
KIRJALLINEN KYSYMYS E-1045/01 esittäjä(t): Camilo Nogueira Román (Verts/ALE) neuvostolle. Yhdistyneen kuningaskunnan esittämät toimet Euroopan unioniin tulevan pakolais- ja maahanmuuttajavirran vähentämiseksi.



Virallinen lehti nro 364 E , 20/12/2001 s. 0036 - 0037



KIRJALLINEN KYSYMYS E-1045/01 esittäjä(t): Camilo Nogueira Román (Verts/ALE) neuvostolle (3. huhtikuuta 2001) Aihe: Yhdistyneen kuningaskunnan esittämät toimet Euroopan unioniin tulevan pakolais- ja maahanmuuttajavirran vähentämiseksi Oikeus- ja sisäministerien ministerineuvoston kokouksessa viime helmikuussa Yhdistynyt kuningaskunta esitti Euroopan unioniin tulevan pakolais- ja maahanmuuttajavirran vähentämiseksi toimia, joiden mukaan jopa Yhdistyneiden Kansakuntien pakolaisten oikeusasemaa koskevaa Geneven yleissopimusta pitää muuttaa. Tämä on ristiriidassa unionin poliittisen ja taloudellisen kapasiteetin sekä objektiivisten tavoitteiden kanssa. Missä vaiheessa tällaisten esitysten käsittely on neuvostossa? Vastaus (27. syyskuuta 2001) Neuvosto noudattaa turvapaikka- ja maahanmuuttoasioissa perustamissopimuksen IV osastossa määriteltyä ohjelmaa ja erityisesti 63 artiklaa, jossa luetellaan toimenpiteet, jotka neuvoston on toteutettava kyseisellä alalla lyhyellä aikavälillä.
KIRJALLINEN KYSYMYS P-1547/01 esittäjä(t): Pierre Jonckheer (Verts/ALE) komissiolle. Tien CN-101 (entinen GU-117) perusparannus Carrascosa de Henaresissa.



Virallinen lehti nro 340 E , 04/12/2001 s. 0238 - 0239



KIRJALLINEN KYSYMYS P-1547/01 esittäjä(t): Pierre Jonckheer (Verts/ALE) komissiolle (14. toukokuuta 2001) Aihe: Tien CN-101 (entinen GU-117) perusparannus Carrascosa de Henaresissa Komissio antoi 8. maaliskuuta 2001 vastauksen Paul Lannoyen esittämään kysymykseen E-3712/00(1), joka koski perusparannustöitä tien GU-177 ja Jadraquen (Guadalajara) välillä. Komissio vahvisti, että tien CN-101 (entinen GU-117) perusparannushankkeeseen oli saatu yhteisrahoitusta Euroopan aluekehitysrahastosta (EAKR) Kastilia-La Manchan toimintaohjelman puitteissa vuosina 1994-1999. Kyseisellä hankkeella on kuitenkin kielteisiä vaikutuksia Natura 2000 -kohteeseen Ribera del río Henares (LIC ES424003) ja Henaresin pohjavesialueeseen eikä sen ympäristövaikutuksia ole arvioitu. Katsooko komissio aiheelliseksi periä takaisin EAKR:sta saatua rahoitusta? Mihin toimiin komissio aikoo ryhtyä sen varmistamiseksi, että noudatetaan ympäristövaikutusten arvioinnista annettua lainsäädäntöä? Mitä komissio aikoo tehdä, jotta Ribera del río Henaresin alueella syntyneet vahingot (pohjavesialueen vahingoittuminen ja siitä johtuva vesimäärän väheneminen, metsänhakkuut) korvataan ja ympäristö palautetaan alkuperäiseen tilaansa? (1) EYVL C 187 E, 3.7.2001, s. 30. Margot Wallströmin komission puolesta antama vastaus (20. kesäkuuta 2001) Kuten vastauksessa Paul Lannoyen esittämään kirjalliseen kysymykseen E-3712/00 mainitaan, komissio on kääntynyt Espanjan viranomaisten puoleen kyseistä tiehanketta koskevan kantelun käsittelyssä. Komissio on pyytänyt Espanjan viranomaisilta huomioita tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY(1), jota on muutettu 3 päivänä maaliskuuta 1997 annetulla neuvoston direktiivillä 97/11/EY(2), noudattamisesta tarkasteltavana olevassa tapauksessa, sekä arvioimaan, voidaanko hankkeen epäillä vaikuttavan huomattavasti mainittuun kohteeseen luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY tavoitteet huomioon ottaen(3), jolloin kyseisen direktiivin 6 artiklassa säädettyä menettelyä olisi noudatettava. Espanjan viranomaisten vastaus on nyt komission tutkittavana. Tästä syystä on ennenaikaista arvioida, onko yhteisön oikeutta mahdollisesti sovellettu puutteellisesti tarkasteltavana olevassa tapauksessa. Jos yhteisön oikeutta ei ole noudatettu, komissio varaa itselleen oikeuden vaatia myönnetyn yhteisrahoituksen takaisinmaksua kansallisilta viranomaisilta. (1) EYVL L 175, 5.7.1985. (2) EYVL L 73, 14.3.1997. (3) EYVL L 206, 22.7.1992.